Деветото издание на Дикси джаз фест във Велико Търново започна с дефиле на музикантите от Роял дикси бенд по главната улица на града. Тази вечер фестивалът ще бъде открит официално на сцената на Летния театър в парк „Марно поле”. Снимка: БТА

С благодарствен молебен и военен ритуал във Велико Търново бяха чествани 139 години от Освобождението на града от турска власт. Венци и цветя в знак на почит бяха поднесени пред паметника на ген. Гурко, на паметната плоча пред Военния клуб и пред паметника „Майка България”. Снимка: БТА

Спасителите-парашутисти от авиобаза Крумово изпълниха опознавателни и тренировъчни скокове от вертолет с ръчно разтваряне на парашута след свободно падане. Такава подготовка не е водена в Българската армия от близо 17 години. В миналото парашутното десантиране от вертолети се изпълняваше с Ми-8 и Ми-17. Сега, за пръв път, Военновъздушните сили използват вертолет AS - 532 AL Cougar. Снимка: БГНЕС

Група младежи опънаха въже над Перловската река и изпълняваха акробатични номера в центъра на София. По изпълненията си личеше, че момчетата са професионалисти. Снимка: БУЛФОТО

Стотици богомолци от Южна България се събраха в манастира „Света Неделя” край Асеновград за храмовия празник на обителта и деня на Света Великомъченица Неделя. Празничната литургия бе водена от пловдивския владика митрополит Николай. В манастира е се намира и чудотворното аязмо с лековита вода, за която се предполагат, че лекува очни болести. Снимка: БТА

Опит за „атентат” на пара-военно формирование срещу летище бе осуетен от армията. Това стана по време Националната сертификация на Модул за „Активна охрана и отбрана на летище”, провело се от 5 до 7 юли на Учебен полигон Симитли. Снимка: БГНЕС

От днес бургазлии и гостите на града могат да ползват електромобилен превоз по новата алея за квартал „Сарафово”. Общината осигурява тази услуга в отговор на предложение, дошло от няколко отделни групи граждани. Бусчетата пътуват от 9:00 до 21:00 часа на приблизително 15 минути. Цената за използването им е 1 лв. Те са удобна възможност за кратко и комфортно пътуване до калните бани и по-отдалечените плажове по пътя за „Сарафово”. Атракционната линия ще работи само през летния сезон в услуга на туристи, възрастни и трудноподвижни хора. Снимка: БУЛФОТО

125 години от рождението на контраадмирал Иван Вариклечков – първия български адмирал, командвал флота, бе отбелязан с военен ритуал. Пред паметника на контраадмирал Иван Вариклечков на сградата на Щаба на ВМС бяха поднесени венци и цветя. В тържественото честване се включиха представителни части на Варненския гарнизон. Снимка: БГНЕС

На официална церемония на площад „Св. Александър Невски” Росен Плевнелиев посрещна президента на Израел Реувен Ривлин. Снимка: БГНЕС